РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/417-15

16. октобар 2015. године

Б е о г р а д

ЗАПИСНИК

67. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 16. ОКТОБРА 2015. ГОДИНЕ

Седница је почела у 9,50 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Горан Ковачевић, Драгољуб Зиндовић, Оливера Пешић, Никола Јоловић, Иван Јовановић, др Милорад Мијатовић и Војислав Вујић.

Седници су присуствовали заменици чланова Одбора: Милена Ћорилић, заменик Мома Чолаковића.

У току разматрања прве тачке дневог реда, седници су приступили Дејан Раденковић и Сузана Шарац, чланови Одбора, Мирјана Марјановић, заменик Душице Николић и Соња Влаховић, заменик Радмила Костића.

Пре преласка на другу тачку дневног реда Верољуб Арсић, председник Одбора, напустио је салу у којој се одржавала седница и председавање седницом је преузео Иван Јовановић, заменик председника Одбора.

Седници нису присуствовали Золтан Пек, Ђорђе Стојшић и Жика Гојковић, нити њихови заменици.

На предлог председника, Одбор је, већином гласова (9 за, 1 члан Одбора није гласао), одлучио да се предложени дневни ред допуни тачком 2. „Разматрање захтева Данијеле Бокан, запослене у Управи за јавне набавке за давање писане сагласности за обављање додатне плаћене активности“.

На предлог председника, Одбор је једногласно утврдио следећи

Д н е в н и р е д:

1. Разматрање Предлога закључка Радне групе за спровођење поступка за избор председника и два члана Републичке комисије за заштиту права у поступцима јавних набавки;

2. Разматрање захтева Данијеле Бокан, запослене у Управи за јавне набавке за давање писане сагласности за обављање додатне плаћене активности.

\* \* \*

Пре преласка на рад по утврђеном дневном реду, Одбор је једногласно, без примедаба, усвојио записник 66. седнице Одбора.

**Прва тачка дневног реда:** Разматрање Предлога закључка Радне групе за спровођење поступка за избор председника и два члана Републичке комисије за заштиту права у поступцима јавних набавки

Председник Одбора је подсетио чланове и заменике чланова Одбора да је Одбор на 61. седници образовао Радну групу за спровођење поступка за избор председника и два члана Републичке комисије за заштиту права у поступцима јавних набавки, чији је задатак да спроведе наведени изборни поступак, као и да Одбор обавештава о свакој појединачној активности и да своје предлоге подноси Одбору на усвајање, у складу са тачком 4. Одлуке о образовању. У наставку излагања обавестио је присутне да је Радне група одржала састанак 15. октобра на коме је прегледала пријаве кандидата на јавни конкурс и пратећу документацију ради провере и утврђивања испуњености свих услова наведених у јавном конкурсу. Након увида у документацију утврђено је следеће: на јавни конкурс поднето је укупно 16 пријава од којих три пријаве не испуњавају услове да буду у даљој процедури за избор, и то: пријава кандидата Владимира Петровића из Параћина, за коју је констатовано да је непотпуна из разлога што уз исту није достављено уверење да кандидат није осуђиван на казну затвора од најмање шест месеци; пријава кандидата Александра Палије из Београда, за коју је констатовано да је непотпуна јер уз исту није достављена оверена фотокопија радне књижице; пријава кандидата Верице Миленовић из Крушевца, за коју је констатовано да је неблаговремена јер је отпремљена из поште у Крушевцу 16. септембра 2015. године, док је последњи дан рока за подношење пријава на конкурс је био 14. септембар. Имајући у виду напред наведено, као и услове наведене у тексту конкурса, Радна група је једногласно одлучила да предложи Одбору да се пријаве ова три кандидата не разматрају у даљем изборном поступку. Такође, на састанку је договорено и да се Одбору предложи да се тестирање кандидата обави 23. октобра 2015. године.

Расправе по овој тачки дневног реда није било.

Одбор је једногласно закључио да се пријаве кандидата Владимира Петровића, Александра Палије и Верице Миленовић, неће разматрати у даљем изборном поступку из разлога што су непотупуне, односно неблаговремене, о чему ће именовани бити обавештени писаним путем.

Такође, Одбор је једногласно одлучио да ће се тестирање преосталих 13 кандидата који испуњавају услове за избор председника и два члана Републичке комисије обавити 23. октобра 2015. године, у 12 часова, у Малој сали Дома Народне скупштине, о чему ће именовани бити обавештени путем телеграма одмах по завршетку седнице.

**Друга тачка дневног реда:** Разматрање захтева Данијеле Бокан, запослене у Управи за јавне набавке, за давање писане сагласности за обављање додатне плаћене активности

Председник Одбора упознао је чланове и заменике чланова Одбора са захтевом Данијеле Бокан, запослене у Управи за јавне набавке на радном месту помоћника директора Управе, за добијање претходне сагласности Одбора за предавање на семинарима који ће бити одржани 30. октобра и 20. новембра у Београду и 6. новембра у Ваљеву, у организацији TMS Академије из Београда.

Поводом ове тачке дневног реда није било дискусије.

На предлог председника, Одбор је већином гласова (11 за, 1 против и 1 члан Одбора није гласао) дао претходну писану сагласност Данијели Бокан, за предавање на семинарima који ће бити одржани 30. октобра и 20. новембра у Београду и 6. новембра у Ваљеву, у организацији TMS Академије из Београда

\* \* \*

Седница је завршена у 10,10 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић